 NA CHRIS ADUNGO MAADHIMISHO ya Siku ya Kiswahili Duniani (SIKIDU) yalifanyika kwa mara ya kwanza mnamo 2022 baada ya Shirika la Umoja wa Mataifa la Elimu, Sayansi na Utamaduni (UNESCO) kutenga Julai 7 kila mwaka kuwa siku ya kuadhimishwa kwa lugha hiyo kimataifa. Uteuzi wa tarehe hiyo ni uamuzi uliofanywa na UNESCO katika kikao chake kikuu cha 41 mnamo Novemba 23, 2021 jijini Paris, Ufaransa. Hapa Kenya, maadhimisho hayo yaliendeshwa na asasi mbalimbali za kielimu – hasa vyuo vikuu – katika viwango vyao binafsi. Chuo Kikuu cha Moi kilikuwa na hafla katika ukumbi wa PDN mjini Eldoret nacho Chuo Kikuu cha South Eastern Kenya (SEKU) kikaandaa kongamano la mtandaoni (kongandao). Chuo Kikuu cha Nairobi kilishirikiana na Wizara ya Michezo, Turathi na Utamaduni na ile ya Utalii na Wanyamapori kukutanisha baadhi ya wapenzi wa Kiswahili katika majengo ya Makavazi ya Kitaifa jijini Nairobi huku maadhimisho mengine yakifanywa na Chuo Kikuu cha Kibabii mjini Bungoma. Ni matukio ambayo Mhariri Mkuu wa Chama cha Kiswahili Afrika Mashariki (CHAKAMA), Prof Mark Mosol Kandagor, anakiri kuwa yalifanya maadhimisho ya mwaka jana “kutenga wadau wengi wa Kiswahili kwa sababu yalionekana kuwa ya kiakademia zaidi”. Mwaka huu, Serikali Kuu ilijichukulia usukani wa maandalizi na imekuwa mstari wa mbele kufanikisha mipangilio ya maadhimisho ya pili ya SIKIDU hapo kesho Ijumaa. Wizara ya Masuala ya Kigeni itakuwa na hafla yake katika mkahawa wa QMins ulio mkabala na Bomas, jijini Nairobi huku ya Michezo na Utamaduni ikiendesha maadhimisho mengine Fort Jesus (Swahili Centre na Swahili Pothub), Mombasa. “Tujadiliana zaidi kuhusu mikakati ya kuimarisha matumizi ya Kiswahili – lugha ya kwanza ya Kiafrika kutambuliwa na Umoja wa Mataifa (UN) na kutengewa siku maalumu ya kuadhimishwa,” akatanguliza Prof Kandagor. “Lengo ni kukumbushana kuhusu hatua ambazo Kiswahili kimepiga katika sekta mbalimbali na nafasi yake kwa sasa katika soko la ajira duniani kupitia kauli mbiu ‘Hizo Ndizo!’,” akaongezea. “Katika siku hii, ni muhimu tuketi pamoja na kukichapukia Kiswahili si kwa maandishi na mazungumzo tu, bali pia kupitia utajiri wa utamaduni wetu – vyakula, mavazi, mashairi, maigizo, nyimbo, ngoma, densi, hotuba na kumbukumbu za matendo ya magwiji wetu katika ulingo wa kiakademia na fani za uanahabari na uandishi,” akasema Bw Nuhu Bakari. Utambulisho Kwa mujibu wa Bw Hezekiel Peter Gikambi, Kiswahili ni zaidi ya lugha ya mawasiliano kwa kuwa ni kielelezo cha utamaduni na utambulisho wetu. “Mbali na kufundishwa kimataifa, lugha hii imeonyesha kuwa jumuiya ya kimataifa inaweza kuja pamoja kwa lengo moja. Kiswahili ni alama ya uhuru, amani, umoja na maendeleo. Kutambulika kwake kimataifa ni tunu na heshima kubwa kwa wazungumzaji wake wote duniani,” alisema. Ingawa maadhimisho ya SIKIDU mwaka huu yalitengewa siku nne, kilele chake ni kesho Ijumaa. Kuanzia Jumanne, wapenzi wa Kiswahili kutoka ughaibuni waliandaa warsha iliyowapa fursa ya kuzamia haja ya kuhakikisha kuwa hawawi nyuma katika safari ya kuijengea lugha hii majukwaa zaidi ya kukuzwa kimataifa. Maadhimisho ya QMins yatanogeshwa na kuwepo kwa John Kinyua (Seneta wa Laikipia), Yusuf Hassan (Mbunge wa Kamukunji), Leonard Mambo Mbotela (mtangazaji aliyebobea) na Dkt Hubert Gijzen (Mkurugenzi wa Kikanda, UNESCO). Kauli za ufunguzi zitatolewa na Balozi Ann Wanjohi (Mkurugenzi, Kitengo cha Diplomasia ya Utamaduni), Balozi Washington Oloo (Mkurugenzi, Masuala ya Dayaspora) na Bi Rosaline Njogu (Katibu, Masuala ya Dayaspora). Prof Kithaka Wa Mberia, Prof Leonard Muaka na Makamu Rais wa Chama cha Kiswahili Duniani (CHAUKIDU), Prof Iribe Mwangi, watawakilisha wasomi na wataalamu wa Kiswahili huku Prof Kimani Njogu na Prof Clara Momanyi wakiongoza hafla ya kuzinduliwa rasmi kwa programu ya Kiswahili na kitabu chenye makala ya kitaaluma kutoka kwa baadhi ya wasomi wa Kiswahili. Mbali na mada kuu, ‘Kiswahili kwa Amani, Mshikamano na Utangamano’, mada nyingine zitakazojadiliwa ni ‘Kiswahili: Tulikotoka, tulipo na tunapofaa kwenda’ (Prof Kandagor), ‘Kiswahili: Uzalendo na Utaifa’ (Wallah Bin Wallah) na ‘Nafasi ya Kiswahili katika Elimu na Utafiti’ (Dkt Assumpta Matei). Wadau wengine katika maadhimisho ya Mombasa ni Makavazi ya Kitaifa pamoja na Idara ya Utamaduni na Turathi katika Wizara ya Utalii, Mbuga za Wanyama na Turathi za Kitaifa wakishirikiana na Serikali ya Kaunti ya Mombasa. Upekee wa sherehe hizo zitakazoendelea hadi Julai 9 ni kwamba, zitafanyika katika mazingira yaliyo na wazungumzaji asilia wa Kiswahili.  You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  